Saftu vra ANC-LP’s om vir mosie teen Zuma te stemPres. Jacob Zuma (Foto: GCIS) Die vakbondfederasie Saftu het Saterdag ŉ beroep op ANC-LP’s gedoen om volgende week tydens die mosie van wantroue teen pres. Jacob Zuma te stem vir wat hulle weet reg is, ongeag of die mosie met ŉ geheime stemming beslis word of nie. Saftu het in ŉ verklaring gesê indien Zuma die mosie oorleef, sal dit “ŉ ramp wees, nie net vir Suid-Afrika nie, maar ook vir die ANC wat veroordeel sal word as ŉ party wat misdadigers goedkeur en verdedig”. Saftu het sy stem by miljoene woedende Suid-Afrikaners gevoeg wat eis dat die mosie van wantroue teen Zuma wat Dinsdag aangehoor word, moet slaag. “Zuma, sy kabinet en sy makkers het die reg verbeur om enige amp te beklee, aangesien die bewyse van hul misdade wat hierdie land in die grootste krisis nog gedompel het sedert die einde van apartheid daagliks meer word. Hul rekord is verregaande,” lui die verklaring. “Hulle het onder meer miljarde rande in korrupte en onwettige transaksies wat deur die Guptas gedryf is, gesteel en ŉ netwerk van ministers, staatsbeamptes, hoofde van staatsinstansies en private ondernemings omgekoop om openbare geld na hul eie sakke te herlei. Ons sien daagliks so baie onthullings dat dit onmoontlik is om te bepaal hoeveel al geplunder is, maar dit is duidelik ŉ reusebedrag,” het Saftu gesê. Die vakbondfederasie het gesê grondwetlike strukture soos die Valke, die Nasionale Vervolgingsgesag (NVG) en geheimedienste-agentskappe wat veronderstel is om onafhanklik te wees, weier nou om enige stappe teen die korrupte netwerk te doen en dreig fluitjieblasers en enigiemand anders wat in hul pad staan. “Die hele land is verander in ŉ mafia-styl wettelose kleptokrasie waar die oppergesag van die wet en demokratiese aanspreeklikheid dooie woorde is.” Satu het verder gesê die ANC het verander van die leier van die vryheidstryd tot ŉ “kruipende verskoning vir korrupte leierskap wat die ANC se waardes van demokrasie en aanspreeklikheid verraai”. “Dit het gelei tot ŉ diep ekonomiese krisis van massawerkloosheid, armoede en ongelykheid, wat vererger word deur die verwydering van ongewillige ministers wat gebruik is as dekmantel vir hoekom kredietgraderingsagentskappe die ekonomie na rommelstatus afgegradeer het en Suid-Afrika in ŉ nog erger ekonomiese katastrofe ingestuur het.” Saftu het ŉ beroep op ANC-LP’s gedoen om vir die mosie te stem en gesê dit sal ŉ stem vir die toekoms van die land en die ANC wees. “Hulle moet stem, nie vir die ANC wat deur Zuma en die Guptas gesteel is nie, maar vir die ANC waarby hulle aangesluit het, die ANC waarvoor kiesers gestem het en bowenal vir die demokratiese en progressiewe waardes waarop hul leiers gespoeg het.”